Document ID: 31996D0536

KOMISSION PÄÄTÖS,
tehty 29 päivänä heinäkuuta 1996,
sellaisia maitopohjaisia tuotteita, joiden osalta jäsenvaltiot voivat myöntää yksittäisiä tai yleisiä poikkeuksia neuvoston direktiivin 92/46/ETY 8 artiklan 2 kohdan mukaisesti, koskevan luettelon laatimisesta ja näiden tuotteiden valmistukseen sovellettavien poikkeusten luonteesta (ETA:n kannalta merkityksellinen teksti) (96/536/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16 päivänä kesäkuuta 1992 annetun neuvoston direktiivin 92/46/ETY (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, ja erityisesti sen 8 artiklan 2 kohdan,
sekä katsoo, että
jäsenvaltiot ovat toimittaneet komissiolle luettelon tuotteista, joiden osalta ne pyytävät mahdollisuutta nojautua direktiivin 92/46/ETY 8 artiklan 2 kohdan ensimmäisen alakohdan säännöksiin, sekä selvityksen pyydettyjen poikkeusten luonteesta,
tätä päätöstä varten on tarpeen määritellä ominaisuuksiltaan perinteisten maitopohjaisten tuotteiden käsite direktiivin 92/46/ETY 8 artiklan 2 kohdassa tarkoitetussa merkityksessä,
tietyt direktiivin 92/46/ETY vaatimukset saattavat vaikuttaa näiden ominaisuuksiltaan perinteisten maitopohjaisten tuotteiden valmistukseen,
ottaen huomioon direktiivin 92/46/ETY 8 artiklan 2 kohdassa säädettyjen poikkeusten erilaiset luonteet olisi vahvistettava yleiset tai erityiset edellytykset, joita sovelletaan tietyn tuotteen valmistukseen kansanterveyttä koskevat riskit huomioon ottaen,
jäsenvaltioiden pyytämien poikkeusten luonne liittyy raaka-aineena käytettävää raakamaitoa koskeviin vaatimuksiin, tuotteiden kanssa kosketuksiin joutuviin materiaaleihin, kypsytyskellareihin ja lopputuotteita koskeviin vaatimuksiin,
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaisia,
ON TEHNYT TÄMÄN PÄÄTÖKSEN:
1 artikla
Direktiivin 92/46/ETY 8 artiklan 2 kohdassa ja tässä päätöksessä tarkoitetaan ominaisuuksiltaan perinteisillä maitopohjaisilla tuotteilla maitopohjaisia tuotteita:
- jotka tunnetaan perinteisesti
tai
- jotka valmistetaan siinä jäsenvaltiossa, jossa tuotetta perinteisesti on valmistettu, koodattujen tai rekisteröityjen teknisten ohjeiden tai valmistusmenetelmien mukaisesti
tai
- jotka ovat kansallisen, alueellisen tai paikallisen lain suojaamia jäsenvaltiossa, jossa tuotetta perinteisesti on valmistettu.
2 artikla
Jäsenvaltiot voivat yksittäistapauksissa tai yleisesti myöntää tiettyjä ominaisuuksiltaan perinteisiä maitopohjaisia tuotteita valmistaville laitoksille poikkeuksia direktiivin 92/46/ETY liittessä B olevan I luvun 6 kohdassa ja liiteessä C olevan III luvun 2 kohdassa määrätyistä vaatimuksista, siltä osin kuin ne koskevat näiden tuotteiden erityisten valmistus-, käärimis- ja pakkauslaitteiden materiaaleja.
Kyseiset laitteet on kuitenkin jatkuvasti pidettävä riittävän puhtaina, ja ne on puhdistettava ja desinfioitava säännöllisesti.
Tässä artiklassa tarkoitettujen tuotteiden luettelo vahvistetaan tämän päätöksen liitteessä.
3 artikla
Jäsenvaltiot voivat yksittäistapauksissa tai yleisesti myöntää ominaisuuksiltaan 1 artiklan mukaisia perinteisiä juustoja valmistaville laitoksille poikkeuksia liitteessä B olevan I luvun 2 kohdan a, b, c ja d alakohdassa määrätyistä vaatimuksista, siltä osin kuin ne koskevat näiden tuotteiden kypsytyskellareita tai -tiloja.
Nämä kypsytyskellarit tai -tilat voivat muodostua geologisesti luonnonmukaisista pinnoista ja seinistä, lattioista, katoista ja/tai ovista, jotka eivät ole tasaisia, vedenpitäviä eivätkä kestäviä, joita ei ole peitetty vaalealla päällysteellä tai joita ei ole tehty syöpymättömistä materiaaleista. Kypsytyskellarien ja -tilojen erityisen ympäristön kasvuston huomioonottamiseksi niiden puhdistuksen ja desinfioimisen ajankohta ja tapa mukautetaan tämäntyyppiseen toimintaan.
4 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä heinäkuuta 1996.

Labels: 0
17
15